
"Ülj mellém mesekor!'" - A hallás utáni szövegértés fejlesztése népmesével

A kutatás a népmese hallás utáni szövegértés fejlődésére gyakorolt hatását vizsgálja úgy, hogy közben célul tűzte ki egy középsős óvodai csoport hallás utáni szövegértésének a fejlesztését is. Az 50 alkalmat felölelő fejlesztés a Nagy József által kidolgozott fejlesztő mesékre (Nagy József, 2009) épült.
A dolgozat a választott módszer ismertetése mellett a mese fejlesztő hatásának, a kísérleti tapasztalatoknak, valamint a hallás utáni szövegértési teljesítmény mérésének és fejlődésének bemutatására is hangsúlyt fektet, valamint kísérletet tett a módszer továbbfejlesztésére, az újonnan kidolgozott gyakorlatok bemutatására is.
A kutatásban 51 középső csoportos óvodás vett részt, az egyik csoportba járó gyermekek tíz hetes intenzív fejlesztést kaptak. A szerző korábbi kutatásokra alapozva feltételezte, hogy a fejlesztés hatására a gyermekek teljesítménye jelentős mértékben növekedni fog.
Az első hipotézis szerint a rendszeres otthoni mesélés pozitív hatása kimutatható lesz a gyermekek hallás utáni szövegértési eredményeiben. A feldolgozott kérdőívek és a gyermekek eredményei ezt nem igazolták, a szülők iskolai végzettsége és a mesélés gyakorisága, valamint az elért eredmény és a mesélés gyakorisága között nincs szignifikáns összefüggés.
A második hipotézis szerint a gyermekek kisebb csoportjánál volt elvárt az életkornak megfelelő szintű hallás utáni szövegértési teljesítmény. Ez a feltételezés nem igazolódott, a gyermekek 53%-a az életkorának megfelelő vagy annál jobb szinten teljesített. Az elvárt teljesítménytől elmaradóknál azonban akár háromévnyi lemaradás is megfigyelhető volt.
A mesetréning fejlesztő hatásaira vonatkozó harmadik és negyedik hipotézis a várt eredményeket hozta: a beszédfejlesztő foglalkozáson részt vett gyermekek szignifikánsan jobb eredményt értek el a szövegértési tesztben, mint a kontrollcsoport tagjai; a fejlődés mértéke minden esetben legalább 10% volt.
A kutatás számmal nem mérhető eredményei megerősítik a fejlesztés szükségességének és eredményességének tényét: több gyermek beszédkedve is növekedett; megnőtt a gyermekekben a mesék iránti igény, a történetek hallgatásának a szociális hatásai is előtérbe kerültek.
A módszer használata így megfontolandó az óvodapedagógusok és az iskola alsó tagozatain tanítók számára is, hiszen segítségével a gyerekek egyik legtermészetesebb tevékenységére alapozva – a szövegértés fejlesztésén keresztül – csökkenthetőek az iskolai kudarcok.



